นางสุดารัตน์ เกยุราพันธุ์ รมว.สาธารณสุข กล่าวว่า ขณะนี้พบผู้ป่วยที่ติดเชื้อไข้หวัดนกแล้ว 3 ราย ซึ่งเสียชีวิตไป 1 ราย ที่ รพ.ศิริราช เป็นเด็กชายจากจังหวัดกาญจนบุรี ส่วนอีก 2 ราย ได้แก่เด็กชายที่ จ.สุพรรณบุรี และ จ.สุโขทัย ส่วนที่อยู่ในข่ายต้องสงสัยและรับเข้ามารักษาตัวมี 6 ราย ได้แก่ จ.สุพรรณบุรี สุโขทัย นครสวรรค์ อยุธยา และกำลังรอการยืนยันจาก จ.ชัยนาท อีกแห่ง ส่วนใหญ่ผู้อยู่ในข่ายต้องสงสัยเป็นเด็ก ยืนยันว่าโรคไข้หวัดนกไม่ได้ติดต่อไปสู่คนโดยการรับประทานเนื้อไก่ ไข่ไก่ แต่เพื่อความปลอดภัยจึงขอให้ทำให้สุก เพราะเชื้อจะตายที่อุณหภูมิ 60 องศาเซลเซียส โดยกลุ่มเสี่ยงที่ต้องระวังได้แก่ ผู้ที่ไปสัมผัสกับไก่ หรือมูลไก่ จึงต้องมีการสวมเครื่องป้องกันในการจับไก่ด้วย ซึ่งการติดเชื้อจากไก่มาสู่คนติดต่อได้ยาก แต่ไม่อยากให้มีการติดเชื้อเพิ่ม